เอกสารหมายเลข...............

**การเตรียมความพร้อมรับสถานการณ์อุทกภัย ปี ๒๕๖๒ จังหวัดอ่างทอง**

1. กรมอุตุนิยมวิทยา ได้ออกประกาศ ณ วันที่ ๒๐ เมษายน ๒๕๖๒ ว่าฤดูฝนของประเทศไทยปีนี้
คาดว่า จะเริ่มต้นประมาณปลายสัปดาห์ที่ 3 ของเดือนพฤษภาคม 2562 และจะสิ้นสุดประมาณกลางเดือนตุลาคม ปริมาณฝนรวมของทั้งประเทศในช่วงฤดูฝนปีนี้จะน้อยกว่าค่าปกติประมาณร้อยละ 5-10 และจะน้อยกว่าปีที่แล้ว(ปีที่แล้วน้อยกว่าค่าปกติร้อยละ 3) สำหรับช่วงต้นฤดูฝน (ประมาณกลางพฤษภาคม – มิถุนายน) ปริมาณฝนรวมจะต่ำกว่าค่าปกติ ส่วนช่วงกลางฤดูฝน (กรกฎาคม – สิงหาคม) และช่วงปลายฤดูฝน (กันยายน – กลางตุลาคม) ปริมาณฝนรวมส่วนใหญ่จะใกล้เคียงค่าปกติ สำหรับเดือนสิงหาคมและกันยายน ซึ่งเป็นเดือนที่มีฝนตกชุกหนาแน่นที่สุดและมีโอกาสสูงที่จะมีพายุหมุนเขตร้อนเคลื่อนผ่านประเทศไทยตอนบน ซึ่งจะส่งผลให้มีฝนตกหนักถึงหนักมากในหลายพื้นที่ และอาจก่อให้เกิดสภาวะน้ำท่วมฉับพลัน น้ำป่าไหลหลาก รวมทั้งน้ำล้นตลิ่งได้ในบางแห่ง ดังนั้น เพื่อเป็นการเตรียมพร้อม ป้องกัน รับมือ และลดผลกระทบจากสถานการณ์ดังกล่าวข้างต้น สำนักงานป้องกันและบรรเทาสาธารณภัยจังหวัดอ่างทอง จึงดำเนินการ ดังนี้

 1.1 จัดตั้งกองอำนวยการป้องกันและบรรเทาสาธารณภัยจังหวัดอ่างทอง และปรับเป็นศูนย์บัญชาการเหตุการณ์ฯ ตามแผนป้องกันและบรรเทาสาธารณภัยแห่งชาติ พ.ศ.๒๕๕๘ เมื่อเกิดสาธารณภัยขึ้นในพื้นที่

 1.2 จัดทำแผนการเผชิญเหตุอุทกภัยจังหวัดอ่างทอง ปี ๒๕62

 2. กองบัญชาการป้องกันและบรรเทาสาธารณภัยแห่งชาติ มีหนังสือ ด่วนที่สุด ที่ มท ๐๖24 (บกปภ.ช.)/ว 19 ลงวันที่ 13 พฤษภาคม ๒๕๖2 เรื่อง การเตรียมความพร้อมป้องกันและแก้ไขปัญหาอุทกภัย และดินถล่มปี ๒๕๖๒ สั่งการให้จังหวัดดำเนินการ ซึ่งจังหวัดอ่างทองได้มีหนังสือสั่งการอำเภอ เตรียมความพร้อมแล้วตามหนังสือจังหวัดอ่างทอง ที่ อท 0021 /ว 1919 ลงวันที่ 10 พฤษภาคม 2562 โดยให้ดำเนินการ โดยสรุป ดังนี้

 ๒.๑ การเตรียมความพร้อม

 ๒.๑.๑ ให้มอบหมายองค์กรปกครองส่วนท้องถิ่น และหน่วยงานที่เป็นผู้รับผิดชอบอ่างเก็บน้ำขนาดเล็ก ตรวจสอบความมั่นคงแข็งแรง พร้อมทั้งประสานหน่วยงานของกรมชลประทาน หรือหน่วยงานทางวิชาการที่มีความเชี่ยวชาญร่วมตรวจสอบ และหากพบความผิดปกติ ให้เร่งปรับปรุงแก้ไขโดยทันที

 ๒.๑.๒ เพิ่มพื้นที่รองรับน้ำ โดยการเร่งกำจัดวัชพืช ขยะ ตลอดจนสิ่งกีดขวางทางน้ำอื่น ๆ ในคู คลอง แหล่งน้ำต่าง ๆ โดยเฉพาะที่เป็นเส้นทางระบายน้ำลงสู่แม่น้ำสายต่าง ๆ เพื่อให้คู คลอง แหล่งน้ำต่าง ๆสามารถรับน้ำฝนและน้ำจากท่อระบายน้ำได้อย่างเต็มประสิทธิภาพ และให้พิจารณากำหนดจุดติดตั้งเครื่องผลักดันน้ำ เพื่อช่วยพร่องน้ำหรือเร่งระบายน้ำตามความเหมาะสมกับสภาพพื้นที่

 ๒.๑.๓ เพิ่มประสิทธิภาพการระบายน้ำในพื้นที่เขตชุมชน เส้นทางคมนาคมสายหลักที่มักเกิดปัญหาน้ำท่วมขังเมื่อฝนตกหนัก โดยขุดลอกท่อระบายน้ำ ดูดเลน ทำความสะอาดร่องน้ำ เพื่อกำจัดสิ่งกีดขวางออกจากทางระบายน้ำ และสามารถรองรับน้ำฝนที่ตกลงมาได้ พร้อมทั้งพิจารณาติดตั้งเครื่องสูบน้ำและเจ้าหน้าที่ประจำจุดเสี่ยงเพื่อเฝ้าระวัง และแก้ไขปัญหาตลอดฤดูฝน

 ๒.๑.๔ ให้สำรวจตรวจสอบเขื่อน /ถนนกั้นน้ำ /ท่อระบายน้ำ ตลอดแนวสองฝั่งแม่น้ำเจ้าพระยา และแม่น้ำน้อยในพื้นที่ หากพบจุดชำรุด/บกพร่อง จุดเสี่ยงที่พิจารณาแล้วว่าหากมีระดับน้ำสูงขึ้น จุดดังกล่าวจะไม่สามารถป้องกันน้ำเข้าในเขตพื้นที่ชุมชน บ้านเรือนราษฎรให้เกิดความเดือดร้อนได้ ให้รีบ

/ ดำเนินการ...

- 2 -

ดำเนินการแจ้งหน่วยงานผู้รับผิดชอบ องค์กรปกครองส่วนท้องถิ่น เจ้าของพื้นที่เร่งดำเนินการแก้ไข และหากจุดดังกล่าว ไม่สามารถดำเนินการโดยใช้งบประมาณในพื้นที่ได้ ให้รีบรายงานให้จังหวัดทราบ เพื่อพิจารณาหา แนวทางแก้ไขต่อไป

 ๒.๑.๕ ปรับปรุงแผนการเผชิญเหตุอุทกภัย ให้สอดคล้องตามแนวทางข้อเท็จจริงที่เกิดขึ้น ในแต่ละพื้นที่

 ๒.๑.๖ ประชาสัมพันธ์เชิงรุกเพื่อสร้างการรับรู้ให้กับประชาชนโดยสร้างความตระหนักในการเตรียมความพร้อมรับมือสถานการณ์อุทกภัยในช่วงฤดูฝน พร้อมทั้งรณรงค์ให้ประชาชนที่อาศัยริมคู คลอง แม่น้ำ มีส่วนร่วมรักษาสภาพแวดล้อมบริเวณที่อยู่อาศัยโดยการไม่ทิ้งขยะลงแหล่งน้ำ

 ๒.๒ การเผชิญเหตุเมื่อเกิดอุทกภัย

 ๒.๒.๑ เมื่อเกิดหรือคาดว่าจะเกิดสถานการณ์อุทกภัยในพื้นที่ ให้จัดตั้งศูนย์บัญชาการเหตุการณ์ระดับจังหวัด อำเภอ และศูนย์ปฏิบัติการฉุกเฉินในระดับองค์กรปกครองส่วนท้องถิ่น โดยให้ศูนย์ฯ ดังกล่าว เป็นศูนย์ควบคุมสั่งการ และอำนวยการหลัก สำหรับการระดมสรรพกำลังและประสานการปฏิบัติระหว่างหน่วยงานต่าง ๆ ทั้งฝ่ายพลเรือน ฝ่ายทหาร องค์กรปกครองส่วนท้องถิ่น องค์กรสาธารณกุศล ตลอดจนภาคีเครือข่าย ด้านการป้องกันและบรรเทาสาธารณภัย พร้อมทั้งจัดตั้งระบบสื่อสารหลัก ระบบสื่อสารรอง และระบบสื่อสารสำรอง ร่วมกับฝ่ายทหารในพื้นที่ เพื่อบูรณาการการปฏิบัติ

 ๒.๒.๒ เมื่อเกิดฝนตกหนักในพื้นที่ ให้มอบหมายฝ่ายปกครอง กำนัน ผู้ใหญ่บ้านตลอดจนอาสาสมัคร เฝ้าระวัง และร่วมกันกำจัดสิ่งกีดขวางทางน้ำที่ไหลมาติดตามคอสะพาน ฝาย เป็นต้น พร้อมทั้ง สั่งใช้เครื่องจักรกลของหน่วยงานฝ่ายพลเรือน ทหาร องค์กรปกครองส่วนท้องถิ่น เพื่อเร่งระบายน้ำและเปิดทางน้ำในพื้นที่ที่มีน้ำท่วมขัง หรือพื้นที่ลุ่มต่ำ เพื่อลดผลกระทบที่อาจเกิดขึ้นกับประชาชน

 ๒.๒.๓ กรณีบ้านเรือนประชาชนได้รับความเสียหาย ให้บูรณาการทุกหน่วยงานในการ จัดทีมช่างในพื้นที่เป็นทีมประชารัฐตำบล ทั้งหน่วยทหาร ตำรวจ วิทยาลัยอาชีวศึกษา และสำนักงานส่งเสริมการศึกษานอกระบบและการศึกษาตามอัธยาศัย (กศน.) เพื่อเร่งซ่อมแซมบ้านเรือนของประชาชน

 ๒.๒.๔ ในกรณีเส้นทางคมนาคมได้รับความเสียหาย ให้จัดเจ้าหน้าที่อำนวยความสะดวกการจราจร และเร่งซ่อมแซมเส้นทางที่ชำรุด และถูกตัดขาดเพื่อให้ประชาชนใช้สัญจรได้โดยเร็ว พร้อมทั้งจัดยานพาหนะสำหรับบริการประชาชนในพื้นที่

 ๒.๒.๕ จัดชุดปฏิบัติการเข้าให้ความช่วยเหลือประชาชนด้านการดำรงชีพ เช่น ความช่วยเหลือด้านอาหาร น้ำดื่ม การรักษาพยาบาล ความช่วยเหลือด้านสุขภาวะ ที่พักพิง อุปกรณ์ยังชีพโดยอย่าให้เกิดความซ้ำซ้อนการปฏิบัติของแต่ละหน่วยงาน สำหรับประชาชนที่ไม่ได้อพยพออกจากพื้นที่ให้สนับสนุนถุงยังชีพครอบคลุมทุกครัวเรือนตามวงรอบอย่างต่อเนื่อง เพื่อให้สามารถดำรงชีวิตได้อย่างปกติโดยเร็ว

 ๒.๒.๖ ประชาสัมพันธ์สร้างการรับรู้ข่าวสารการแจ้งเตือนภัย วิธีปฏิบัติตนแก่ประชาชนและช่องทางการรับความช่วยเหลือเมื่อประสบอุทกภัยอย่างต่อเนื่องผ่านทุกช่องทาง ทั้งวิทยุกระจายเสียง หอกระจายข่าว สถานีโทรทัศน์ท้องถิ่น สื่อสังคมออนไลน์ เป็นต้น เพื่อไม่ให้ประชาชนถูกตัดขาดจากข้อมูลข่าวสารของภาครัฐ

 ๒.๒.๗ หากสถานการณ์ส่งผลกระทบเป็นวงกว้างให้ผู้อำนวยการจังหวัด กำหนดตัวบุคคล หรือหน่วยงานที่เหมาะสมรับผิดชอบภารกิจในแต่ละเขตพื้นที่ที่ประสบภัย พร้อมทั้งกำหนดสายการบังคับบัญชา ที่ชัดเจน เพื่อช่วยควบคุม กำกับการปฏิบัติในภารกิจที่สำคัญ พร้อมทั้งประสานการสนับสนุนกำลังพล อุปกรณ์ ยานพาหนะจากหน่วยทหารในพื้นที่ เพื่อเร่งให้ความช่วยเหลือประชาชนตามแผนการเผชิญเหตุอุทกภัย

/ ๒.๒.๗ หาก...

- 3 -

 3. การเตรียมการป้องกันน้ำท่วม ของจังหวัดอ่างทอง

 3.1 แจ้งเตือนประชาชนที่อยู่อาศัยอยู่บริเวณริมแม่น้ำเจ้าพระยา เกษตรกรที่ประกอบอาชีพประมงมีพื้นที่เพาะปลูก หรือเลี้ยงสัตว์บริเวณริมแม่น้ำเจ้าพระยา สถานประกอบการ ร้านค้า นักท่องเที่ยว ประชาชนที่สัญจรทางน้ำ รวมทั้ง ผู้ประกอบกิจการรับเหมาก่อสร้างงานโครงสร้างหรือเขื่อนป้องกันตลิ่งบริเวณริมแม่น้ำเจ้าพระยา ให้เตรียมการป้องกันและระมัดระวังอันตราย ผ่านทางวิทยุกระจายเสียงประจำท้องถิ่น เสียงตามสายหอกระจายข่าวประจำหมู่บ้าน เครือข่ายวิทยุสมัครเล่น สถานีโทรทัศน์และเคเบิ้ลทีวีท้องถิ่น และแจ้งให้กำนัน ผู้ใหญ่บ้าน ผู้บริหารองค์กรปกครองส่วนท้องถิ่น อาสาสมัครในพื้นที่แจ้งข้อมูลให้ประชาชนทราบโดยตรงอีกทางหนึ่ง

 3.2 กำชับองค์กรปกครองส่วนท้องถิ่น และหน่วยงานด้านการป้องกันและบรรเทาสาธารณภัยที่เกี่ยวข้องในพื้นที่ จัดเตรียมอุปกรณ์ เครื่องมือเครื่องใช้ ยานพาหนะ และการเตรียมวางแนวกระสอบทราย
พร้อมระดมเครื่องสูบน้ำ เพื่อป้องกันพื้นที่เศรษฐกิจที่สำคัญที่อาจจะได้รับผลกระทบจากสถานการณ์น้ำเอ่อล้นพื้นที่ รวมทั้งจัดเจ้าหน้าที่เผชิญเหตุ อาสาสมัครป้องกันภัยฝ่ายพลเรือน (อปพร.) ชุดหนึ่งตำบลหนึ่งทีมกู้ชีพกู้ภัย (OTOS) ติดตาม เฝ้าระวัง พร้อมปฏิบัติการให้ความช่วยเหลือประชาชนได้ทันทีตลอด 24 ชั่วโมง

 3.3 ประสานอำเภอ แจ้งองค์กรปกครองส่วนท้องถิ่นในพื้นที่ และหน่วยงานที่เกี่ยวข้อง ตรวจสอบพื้นที่เสี่ยงต่อการเกิดอุทกภัย พร้อมทั้งมอบหมายหน่วยงานรับผิดชอบหลักในการแก้ไขปัญหาอย่างเป็นระบบ โดยเฉพาะในพื้นที่เขตชุมชน เส้นทางคมนาคมสายหลัก ที่มักเกิดปัญหาน้ำท่วมขัง เมื่อฝนตกหนัก เช่น การขุดลอกท่อระบายน้ำ การทำความสะอาดร่องน้ำ เพื่อกำจัดสิ่งกีดขวางออกจากทางระบายน้ำ และสามารถรองรับน้ำฝนที่ตกลงมาได้ พร้อมทั้งเพิ่มประสิทธิภาพคู คลอง แหล่งน้ำต่าง ๆ ในการใช้เป็นพื้นที่รองรับน้ำ และช่วยระบายน้ำ โดยการกำจัดวัชพืช ขยะ ตลอดจนสิ่งกีดขวางทางน้ำอื่น เพื่อให้สามารถรับน้ำฝนและน้ำจากท่อระบายน้ำได้อย่างเต็มประสิทธิภาพ

 3.4. ร่วมกับหน่วยงานที่เกี่ยวข้องดำเนินการสำรวจจุดเสี่ยงตลิ่งริมแม่น้ำเจ้าพระยาแล้ว พบจุดบกพร่องที่คาดว่าจะมีผลกระทบหากระดับน้ำสูงขึ้น จำนวน ๓ จุด ดังนี้

 3.4.1 จุดที่ ๑ บริเวณบ้านท้องคุ้ง หมู่ 4 ตำบลย่านซื่อ อำเภอเมืองอ่างทอง ระยะทางประมาณ 200 เมตร ซึ่งอยู่ระหว่างการก่อสร้างของ บ.ทีดีดี ก่อสร้าง ( ผู้รับผิดชอบโครงการ คือ โครงการชลประทานอ่างทอง ) งบประมาณ 20 ล้านบาท ขณะนี้อยู่ระหว่างการแก้ไขแบบและจะดำเนินการให้แล้วเสร็จก่อนที่จะเกิดอุทกภัยแต่หากไม่แล้วเสร็จตามกำหนดจะสร้างคันดินกั้นไว้ชั่วคราว

 3.4.2 จุดที่ ๒ บริเวณบ้านโตนด หมู่ 4 ตำบลเทวราช อำเภอไชโย เป็นโครงการขององค์การบริหารส่วนตำบลเทวราช ระยะทางประมาณ 100 เมตร ซึ่งดำเนินการแก้ไขปัญหาชั่วคราวโดยสร้างคันดินใช้ไม้เข็มปักไว้และลงลูกรัง เพื่อให้รถวิ่งผ่านได้ในช่วงฤดูฝน

 ทั้งนี้ องค์การบริหารส่วนตำบลเทวราช ได้แจ้งขอรับการสนับสนุนจากสำนักงาน โยธาธิการและผังเมืองจังหวัดอ่างทอง เพื่อดำเนินการสำรวจออกแบบพร้อมประมาณการราคาค่าก่อสร้าง แล้ว

 3.4.3 จุดที่ ๓ บริเวณบ้านวัดนก หมู่ ๕ ตำบลไชโย อำเภอไชโย มีลักษณะเป็นถนนคอนกรีต ถูกน้ำกัดเซาะบริเวณริมตลิ่งและมีการนำเสาเข็มไม้ตอกไว้เพื่อป้องกันการพังทลายเพิ่มเติม โดยสำนักงานป้องกันและบรรเทาสาธารณภัยจังหวัดอ่างทอง ได้ประสานสำนักงานเทศบาลเกษไชโย ให้ดำเนินการสำรวจและออกแบบ ประมาณการราคาค่าก่อสร้าง พร้อมทั้งจัดส่งให้หน่วยงานที่เกี่ยวข้อง เพื่อขอรับการสนับสนุนงบประมาณ เพื่อแก้ไขปัญหาในจุดดังกล่าวต่อไป

/ 3.5. การเตรียม...

- 4 -

 3.5. การเตรียมความพร้อมเครื่องสูบน้ำ โดยดำเนินการทดสอบเพื่อเตรียมความพร้อมระบบสูบน้ำ รองรับสถานการณ์อุทกภัยที่อาจเกิดขึ้นในพื้นที่จังหวัดอ่างทอง ดังนี้

 3.5.1 ระบบไฟฟ้าอัตโนมัติ

 1) ในเขตเทศบาลเมืองอ่างทอง (พื้นที่เศรษฐกิจ) ดำเนินการตรวจสอบสถานีสูบน้ำในเขตพื้นที่ รวมจำนวน ๕ สถานี เมื่อวันที่ ๒๔ พฤษภาคม ๒๕๖๒ ผลการทดสอบฯ ดังนี้

 - สถานีสูบน้ำที่ 1. (หน้าวัดสนามชัย) จำนวน 1 สถานี มีเครื่องสูบน้ำ จำนวน 4 เครื่อง (ขนาด 14 นิ้ว จำนวน 2 เครื่อง และขนาด 12 นิ้ว จำนวน 2 เครื่อง ) ทดสอบแล้ว ทุกเครื่องสามารถใช้งานได้ตามปกติ

 - สถานีสูบน้ำที่ 2. (ชุมชนทรัพย์สิน) จำนวน 1 สถานี มีเครื่องสูบน้ำ จำนวน 1 เครื่อง ขนาด 8 นิ้ว ทดสอบแล้ว สามารถใช้งานได้ตามปกติ

 - สถานีสูบน้ำที่ 3. (หน้าสำนักงานเทศบาลเมืองอ่างทอง) จำนวน 1 สถานี มีเครื่องสูบน้ำ จำนวน 1 เครื่อง ขนาด 8 นิ้ว ทดสอบแล้ว สามารถใช้งานได้ตามปกติ

 - สถานีสูบน้ำที่ 4. (ชุมชนบางแก้ว รับน้ำจากโรงพยาบาลอ่างทอง) จำนวน 1 สถานี มีเครื่องสูบน้ำของสำนักงานป้องกันและบรรเทาสาธารณภัยจังหวัดอ่างทอง จำนวน 1 เครื่อง ขนาด 8 นิ้ว และเครื่องสูบน้ำ ขนาด 12 นิ้ว ของสำนักงานเทศบาลเมืองอ่างทอง จำนวน 2 เครื่อง) ทดสอบแล้วสามารถใช้งานได้ตามปกติ

 - สถานีสูบน้ำที่ 5. (หน้าศาลากลางจังหวัดอ่างทอง) จำนวน 2 สถานี มีเครื่องสูบน้ำ สถานีสูบน้ำที่ 1 (ขนาด 10 นิ้ว จำนวน 2 เครื่อง และสถานีสูบน้ำที่ 2 ขนาด 8 นิ้ว จำนวน 1 เครื่อง) ทดสอบแล้ว ทุกเครื่องสามารถใช้งานได้ตามปกติ

 2) จุดอื่น ๆ ในพื้นที่จังหวัดอ่างทอง จำนวน ๓ จุด ดังนี้

 - ในพื้นที่เทศบาลตำบลเกษไชโย เขตเทศบาลเกษไชโย อำเภอไชโย ขนาด 10 นิ้ว จำนวน 1 เครื่อง

 - ในพื้นที่องค์การบริหารส่วนตำบลอ่างแก้ว เขตองค์การบริหารส่วนตำบลอ่างแก้ว อำเภอโพธิ์ทอง ขนาด 8 นิ้ว จำนวน 1 เครื่อง

 - ในพื้นที่เทศบาลตำบลป่าโมก เขตเทศบาลป่าโมก อำเภอป่าโมก ขนาด 8 นิ้ว จำนวน 1 เครื่อง

 3.5.2 ระบบเครื่องยนต์ดีเซล

 สำนักงานป้องกันและบรรเทาสาธารณภัยจังหวัดอ่างทองจัดเตรียมเครื่องสูบน้ำสนับสนุนทั้งหมด จำนวน 6 เครื่อง ได้แก่

 - เครื่องสูบน้ำ ขนาด 14 นิ้ว จำนวน 1 เครื่อง

 - เครื่องสูบน้ำ ขนาด 10 นิ้ว จำนวน 2 เครื่อง

 - เครื่องสูบน้ำ ขนาด 8 นิ้ว จำนวน 3 เครื่อง

---------------

**สำนักงานป้องกันและบรรเทาสาธารณภัยจังหวัดอ่างทอง**

**ณ วันที่ 28 พฤษภาคม 2562**